(vovworld)- ຂໍ້ຕົກລົງເຊີແນວ ບັນລຸໄດ້ໃນວັນທີ 17/4 ເພື່ອແນໃສ່ແກ້ໄຂວິກິດການຢູ່ຢູແກຼນ ພວມມີໄພຖືກປະລາໄຊຍ້ອນຝ່າຍຕ່າງໆຍັງມີທັດສະນະບໍ່ລົງລອຍກັນໃນການປະຕິບັດຂໍ້ຕົກລົງສະບັບນີ້. ແທນໃຫ້ການສົມທົບກັນປະຕິບັດ, ຜູ້ຄົນທັງຫຼາຍພັດເຫັນປະຈັກຕາຝ່າຍຕ່າງໆໄດ້ຕຳນິຕິຕຽນ, ຖິ້ມໂທດໃສ່ກັນຢ່າງລຽນຕິດ. ດ້ວຍບັນດາການຜັນແປປິນຂັ້ນໄດໃນປະຈຸບັນ, ຫາງສຽງຖືວ່າ, ວິກິດການດ້ານການເມືອງ ຢູ່ ຢູແກຼນ ພວມຢູ່ໃນສະພາບອັນຕະລາຍທີ່ສຸດ.
ກ່ອນອື່ນໝົດ, ອາດເຫັນໄດ້ວ່າ, ການເຈລຈາຢູ່ເຊີແນວ ເມື່ອອາທິດກ່ອນໄດ້ຮັບຮູ້ຄວາມມານະພະຍາຍາມທີ່ແທ້ຈິງຂອງຝ່າຍຕ່າງໆ ຂະນະທີ່ມີຄວາມປາດຖະໜາຢາກຊອກຫາມາດຕະການແກ້ໄຂການປະທະກັນຢູ່ ຢູແກຼນ. ແຕ່ວ່າ, ຈາກຂໍ້ຕົກລົງໄດ້ເຊນກັນເປັນລາຍລັກອັກສອນຮອດການຜັນຂະຫຍາຍໃນຕົວຈິງພັດແມ່ນສິ່ງທີ່ບໍ່ງ່າຍດາຍ.
ຕາມຂໍ້ຕົກລົງ, ບັນດາມາດຕະການເພື່ອຫລຸດຜ່ອນຄວາມເຄັ່ງຕຶງໃນການພິພາດກັນຢູ່ຢູແກຼນ ໄດ້ຍົກອອກມາ, ໃນນັ້ນ, ມີການປົດອາວຸດສຳລັບບັນດາກຸ່ມປະກອບອາວຸດທັງໝົດ ແລະ ອະໄພຍະໂທດໃຫ້ຜູ້ແຫ່ຂະບວນປະທ້ວງຍຶດຄອງບັນດາສຳລັກງານຂອງລັດຢູ່ເຂດຕາເວັນອອກ. ແຕ່ເຖິງແນວນັ້ນກໍ່ຕາມ, ມາຮອດປະຈຸບັນ, ບັນດາແຜນການນີ້ພຽງແຕ່ແມ່ນລາຍລັກອັກສອນເທົ່ານັ້ນ ແລະ ວິທີຊື່ງຝ່າຍຕ່າງໆພວມຜັນຂະຫຍາຍປະຕິບັດຄຳໝັ້ນສັນຍານີ້ພວມກ້າວເດີນບໍ່ຖືກທິດ.
ທຳອິດແມ່ນອຳນາດການປົກຄອງກີແອບ ແລະ ຜູ້ແຫ່ຂະບວນປະທ້ວງແຍກຕົວບໍ່ສາມາດເຈລະຈາ ແລະ ຊອກຫາສຽງເວົ້າລວມໄດ້. ຜູ້ແຫ່ຂະບວນປະທ້ວງຖະແຫຼງບໍ່ຮັບຮູ້ອຳນາດການປົກຄອງຊົ່ວຄາວປະຈຸບັນ, ໃນຂະນະນັ້ນ, ວັນທີ 22/4, ປະທານາທບໍດີຊົ່ວຄາມຢູແກຼນ ໄດ້ອອກຄຳສັ່ງເປີດບັ້ນຮົບຕ້ານຜູ້ແຫ່ຂະບວນປະທ້ວງຢູ່ພາກຕາເວັນອອກປະເທດນີ້ຄືນໃໝ່.
(ພາບ: AFP/ TTXVN)
ບັນດາການກະທຳປິນຂັ້ນໄດ
ຂໍ້ຕົກລົງຂອງປະທານາທິບໍດີຊົ່ວຄາມຢູແກຼນ Oleksandr Turchynov ໄດ້ຍົກອອກມາພຽງ 2,3 ຊົ່ວໂມງພາຍຫຼັງທີ່ທ່ານຮອງ ປະທານາທບໍດີອາເມລິກາ Joe Biden ສິ້ນສຸດການຢ້ຽມຢາມກີແອບ ເປັນເວລາ 2 ວັນ. ໃນການຢ້ຽມຢາມຄັ້ງນີ້, ວໍຊິງຕັນ ບໍ່ພຽງແຕ່ສະແດງໃຫ້ເຫັນການສະໜັບສະໜູນບັນດາຄວາມມານະພະຍາຍາມປະຕິຮູບຂອງອຳນາດການປົກຄອງກີແອບ ຜ່ານບັນດາການບ້ວງເງິນອຸປະຖຳກ້ອນໃຫ່ຍທົ່ານັ້ນ, ຫາກຍັງສົ່ງສັນຍານປິດລັບທີ່ວ່າ: “ເຖິງເວລາຢຸດຕິການໂອ້ລົມ ແລະ ເລີ່ມຕົ້ນການເຄື່ອນໄຫວ“ ເຖິງອຳນາດການປົກຄອງມົດສະກູ. ອາເມລິກາ ຍັງຖະແຫຼງວ່າພວມຊັ່ງຊາບັນດາມາດຕະການລົງໂທດໃໝ່ແນະໃສ່ລັດເຊຍ ຖ້າຫາກວ່າປະເທດນີ້ບໍ່ມີການກະທຳປັບປຸງສະພາບການຢູ່ ຢູແກຼນ.
ທ່ານ Joe Biden ພົບປະກັບທ່ານ Oleksandr Turchynov
(ພາບ: Reuters)
ໃນຂະນະນັ້ນ, ລັດເຊຍ ພັດປະຕິເສດການແຊກແຊງດ້ວຍກຳລັງອາວຸດເຂົ້າຢູແກຼນ, ພ້ອມທັງກ່າວຫາວ່າອາເມລິກາ ແລະ ອຳນາດການປົກຄອງກີແອບ ພວມຕັ້ງໃຈເຂົ້າໃຈຜິດກ່ຽວກັບຂໍ້ຕົກລົງສະບັບນີ້. ໃນຂະນະທີ່ຂໍ້ຕົກລົງຍົກອອກຄຳຮຽກຮ້ອງບັນດາກຸ່ມປະກອບອາວຸດຈົ່ງປະລະອາວຸດ, ກີແອບ ແລະ ວໍຊິງຕັນ ພັດຖືວ່າ: ພຽງແຕ່ໃຫ້ບັນດາພົນລະເມືອງທາງທິດຕາເວັນອອກສ່ຽງໃຕ້ຢູແກຼນ ປະລະອາວຸດເທົ່ານັ້ນ.
ລັດເຊຍ ຖືວ່າ, ເລື່ອງທີ່ອຳນາດການປົກຄອງກີແອບ ຕ້ອງປະຕິບັດໂດຍທັນທີໃນປະຈຸບັນແມ່ນຍົກເລີກບັນດາຄຳສັ່ງປະກາດນຳໃຊ້ກອງທັບຕ້ານ ປຊຊ, ປົດອາວຸດບັນດາກົມກອງສູ້ຮົບຂອງອົງການຫົວຮຸນແຮງຝ່າຍຊ້າຍ ແລະ ບັນດາກຸ່ມຫົວຮຸນແຮງອື່ນໆ, ປະຕິບັດການປະຕິຮູບລັດຖະທຳມະນູນຢ່າງເຂັ້ມງວດ, ໂດຍຄິດໄລ່ເຖິງຜົນປະໂຫຍດຂອງ ປຊຊ ຢູ່ທຸກເຂດພາກຂອງປະເທດຊາດ. ແຕ່ໜ້າເສຍດາຍ, ທ່ານປະທານາທິບໍດີຊົ່ວຄາມຢູແກຼນ Oleksandr Turchynov ຫາກໍ່ປະກາດໃຊ້ບັນດາຄຳສັ່ງເຊື່ອມຕໍ່ບັນດາການກະທຳດ້ານການທະຫານຢູ່ພາກຕາເວັນອອກປະເທດນີ້, ສ່ວນອາເມລິກາ ຫາກໍ່ສົ່ງກຳປັນປ້ອງກັນດ້ວຍລູກສອນໄຟຕື່ມອີກລຳ 1 ເຂົ້າທະເລດຳ. ນີ້ແມ່ນບັນດາການປະທຳເຮັດໃຫ້ສະພາບຄວາມເຄັ່ງຕຶງຢູ່ຢູແກຼນ ປິນຂັ້ນໄດ. ລັດເຊຍ ຖືວ່າ, ການຢ້ຽມຢາມກີແອບ ຂອງທ່ານຮອງປະທານາທບໍດີອາເມລິກາ Joe Biden ແລະ ເລື່ອງອຳນາດການປົກຄອງຢູແກຼນ ເປີດບັ້ນຮົບການທະຫານຄືນໃໝ່ຫຼັງຈາກນັ້ນ ແມ່ນການພິສູດໃຫ້ເຫັນວ່າ, “ອາເມລິກາພວມບໍລິຫານການຜັນແປຢູ່ຢູແກຼນ“. ລັດເຊຍ ກໍ່ຖືວ່າ, ອາເມລິກາຕ້ອງຮັບຜິດຊອບກ່ຽວກັບວິກິດການປະຈຸບັນຢູ່ປະເທດເອີລົບຕາເວັນອອກນີ້.
ບໍ່ມີເວລາຫຼາຍໃຫ້ແກ່ຂໍ້ຕົກລົງສັນຕິພາບ
ບັນດາຄຳກ່າວຫາຕໍ່ກັນລະຫວ່າງຝ່າຍຕ່າງໆ ພວມຍູ້ຂໍ້ຕົກລົງ 4 ຝ່າຍ ບັນລຸໄດ້ຢູ່ເຊີແນວ ຕົກເຂົ້າສູ່ສະພາບບໍ່ມີທາງອອກ. ເກືອບຄືວ່າຄວາມທົນທານຂອງຝ່າຍຕ່າງໆພວມຄ່ອຍຖືກຫລຸດລົງໃນຂະນະທີ່ເວລາປະຕິບັດຂໍ້ຕົກລົງນີ້ບໍ່ທັນມີຫຼາຍ. ຫາງສຽງຖືວ່າ, ສິ່ງສຳຄັນທີ່ສຸດໃນປະຈຸບັນ, ນັ້ນແມ່ນ, ການນຳຢູແກຼນ ແລະ ຜູ້ແຫ່ຂະບວນປະທ້ວງຕ້ອງມີການເຈລະຈາ, ຊອກຫາມາດຕະການທີ່ຮັບຮູ້ໄດ້ສຳລັບທຸກໆຝ່າຍ. ປະຊາຄົມໂລກ, ພິເສດແມ່ນອາເລິກາ, ລັດເຊຍ ຕ້ອງສະແດງບົດບາດສ້າງສັນຕິພາບໄດ້, ບໍ່ປະໃຫ້ເກີດການປະທະກັນອັນນອງເລືອດຢູ່ ຢູແກຼນ. ແຕ່ການຜັນແປໃນປະຈຸບັນເຮັດໃຫ້ຫາງສຽງຖືວ່າ ວິກິດການດ້ານການເມືອງຢູ່ ຢູແກຼນ ຍາກທີ່ຈະມີການຫັນປ່ຽນຢ່າງຕັ້ງໜ້າໄດ້, ແຕ່ກົງກັນຂ້າມ ຍັງຈະສືບຕໍ່ເກີດຄວາມເຄັ່ງຕຶງຂຶ້ນຕື່ມໃນຊຸມວັນຈະມາເຖິງ./.